




METODOLOGIE

Privind acordarea ajutoarelor de încălzire suplimentare  sezon 2005 – 2006, acordate unor categorii defavorizate conform Hotărârii Consiliului Local nr. 385/25.10.2005
1. În vederea acordării ajutoarelor de încălzire suplimentare se vor utiliza cererile tip elaborate de guvern şi publicate în M.Of. nr.769/23.08.2004(H.G. 1285/2004) , numai de către persoanele care se încadrează în tranşele suplimentare stabilite prin prezenta hotărâre , şi vor fi înaintate centrelor Colterm.

Pentru persoanele care se încadrează în tranşele de venit stabilite prin Hotărârea de Guvern  , se vor folosi bazele de date rezultate din prelucrarea cererilor aprobate de Direcţia de Muncă,  Solidaritate Socială şi Familie.
Cererile vor fi însoţite de documente justificative privind veniturile familiei şi anume:

- adeverinţă de venit din luna anterioară acordării ajutorului;

- fişa fiscală FF1, respectiv FF2;

- declaraţia de venit global, respectiv declaraţia de venit anual impozabil (unde este cazul);

Prin veniturile familiei se înţeleg:

- venituri din salarii şi asimilate salariilor;

- venituri din cedarea folosinţei bunurilor (chirii);

- venituri din activităţi desfăşurate de persoane care execută profesii liberale sau autorizate potrivit legii să desfăşoare activităţi independente;

- venituri din agricultură şi silvicultură;

- indemnizaţii de şomaj şi alocaţii de sprijin;

- venituri din contracte de colaborare încheiate în baza codului civil;

- venituri din dividende şi dobânzi;

- venituri din venitul minim garantat conform Legii 416;

- venituri suplimentare (maşini şi spaţiu locuibil excedentar);

În cazul persoanelor care declară venit „zero” acordarea ajutoarelor se va face numai după efectuarea unei anchete sociale.

În cazul unor declaraţii false, pe lângă sancţiunile prevăzute de codul penal se vor aplica şi următoarele sancţiuni:

- persoanele respective nu vor mai beneficia de ajutoare şi scutiri acordate de către Consiliul Local pe o perioadă de 5 ani.
- sumele acordate nejustificat, vor fi recuperate
2. Reprezentanţii asociaţiilor de proprietari (locatari) vor depune dosarele cu cererile completate la centrele operative Colterm, până cel târziu 15 noiembrie 2005.

3. Colterm trimite dosarele privind ajutorul suplimentar la Serviciul Comunitar de Asistenţă Socială, pentru verificarea datelor, stabilirea cuantumului ajutorului, întocmirea referatului şi a dispoziţiei primarului până la 18 noiembrie 2005.

4. Dispoziţia privind cuantumul ajutorului va fi comunicată prin poştă de către Primărie la fiecare asociaţie de proprietari (locatari) până la data de 29 noiembrie 2005.

5. Serviciul Comunitar de Asistenţă Socială va transmite baza de date cu sumele aprobate la Colterm până cel târziu data de 29 noiembrie 2005.

6. Colterm va comunica asociaţiilor lunar borderourile cu sumele aprobate până în data de 5 a fiecărei luni pentru luna precedentă.

7. Colterm în baza borderourilor completate de asociaţii întocmeşte centralizatorul cu sumele solicitate conform consumului şi le va transmite Serviciului Buget din cadrul Primăriei pentru viză şi decontare.

8. Ajutorul suplimentar neconsumat în perioada noiembrie – martie se reportează pe luna următoare până în luna aprilie 2006 inclusiv.

9. Modelul borderoului cuprinzând costurile pentru încălzire şi ajutoarele suplimentare acordate prin hotărârea consiliului local este prezentat în anexa nr.1.

